
Δευτέρα, 14 Σεπτεμβρίου 2026

ΔΕΛΤΙΟ ΤΥΠΟΥ

Συνέχεια ενημέρωσης αναφορικά με τον εντοπισμό και διάσωση 43 εκ των 87 αλλοδαπών νότια-νοτιοδυτικά της Ιεράπετρας – Εντοπισμός και διάσωση 70 αλλοδαπών και σύλληψη των διακινητών τους στους Καλούς Λιμένες – Εντοπισμός 71 αλλοδαπών στη Γαύδο – Εντοπισμός και διάσωση 46 και 35 αλλοδαπών στην Ιεράπετρα – Θάνατος επιβάτιδας Ε/Γ-Ο/Γ πλοίου στη Νάξο – Σύλληψη 4 αλλοδαπών και του αλλοδαπού διακινητή τους στην Ηγουμενίτσα

Συνέχεια ενημέρωσης:
Αναφορικά με τον εντοπισμό και τη διάσωση 43 εκ των 87 αλλοδαπών στη θαλάσσια περιοχή 49 ν.μ. νοτιοανατολικά των Καλών Λιμένων, τις πρώτες πρωινές ώρες χθες, συνελήφθη ένας 18χρονος αλλοδαπός (υπήκοος Νοτίου Σουδάν), εξ’ αυτών, για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/23 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους ως ο διακινητής τους. Σύμφωνα με τους αλλοδαπούς εκκίνησαν τις βραδινές ώρες την 11.09.2026 από την περιοχή Τομπρούκ της Λιβύης, καταβάλλοντας έκαστος χρηματικό ποσό 15.000 δηναρίων Λιβύης, για τη μεταφορά τους στην Ελλάδα.

*****
Τις πρώτες πρωινές ώρες χθες, ενημερώθηκαν οι Λιμενικές Αρχές των Καλών Λιμένων, της Ιεράπετρας και της Αγίας Γαλήνης από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ., για παροχή συνδρομής σε λέμβο με αλλοδαπούς επιβαίνοντες, στη θαλάσσια περιοχή 45 ν.μ. νότια-νοτιοδυτικά της Ιεράπετρας. Οι 70 αλλοδαποί (61 άνδρες, 3 γυναίκες και 6 ανήλικοι) περισυλλέχθηκαν από ένα παραπλέον φορτηγό πλοίο σημαίας Πορτογαλίας. Στη συνέχεια, οι διασωθέντες μεταφέρθηκαν με τη συνδρομή της λάντζας «ΕΛΕΝΗ» Ν.Π.2097 στο λιμάνι των Καλών Λιμένων. Από εκεί, οι αλλοδαποί οδηγήθηκαν, συνοδεία στελεχών Λ.Σ.-ΕΛ.ΑΚΤ., στο λιμάνι του Ηρακλείου. Σύμφωνα με τους αλλοδαπούς, εκκίνησαν τις βραδινές ώρες την 11.09.2026 από την περιοχή Τομπρούκ της Λιβύης, καταβάλλοντας χρηματικά ποσά μεταξύ 170.000 γκίνε Αιγύπτου και 2.000 δολαρίων Η.Π.Α. έκαστος, για την μεταφορά τους στην Ελλάδα. Από το Κεντρικό Λιμεναρχείο Ηρακλείου που διενεργεί την προανάκριση συνελήφθησαν δύο αλλοδαποί (υπήκοοι Αιγύπτου) εκ των ανωτέρω, ηλικίας 28 και 22 ετών, καθώς αναγνωρίστηκαν από τους υπόλοιπους, ως οι διακινητές τους. Οι δύο αλλοδαποί συνελήφθησαν για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/2023 «Διευκόλυνση» σε συνδυασμό με το άρθρο 45 του Π.Κ. «Συναυτουργία» και του άρθρου 306 του Π.Κ. «Έκθεση».
*****

Τις πρώτες πρωινές ώρες σήμερα, στελέχη του Λιμενικού Φυλακίου Γαύδου εντόπισαν στην παραλία «ΤΡΥΠΗΤΗ» της Γαύδου 71 αλλοδαπούς (όλοι άνδρες). Οι αλλοδαποί οδηγήθηκαν σε χώρο προσωρινής φιλοξενίας του Δήμου Γαύδου, ενώ πρόκειται να οδηγηθούν σε προσωρινό χώρο φιλοξενίας στην Αγυιά Χανίων. Προανάκριση διενεργείται από το Κεντρικό Λιμεναρχείο Χανίων. 

*****
Τις μεσημβρινές ώρες χθες, ενημερώθηκαν οι Λιμενικές Αρχές των Καλών Λιμένων και της Ιεράπετρας από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ., για παροχή συνδρομής σε λέμβο με αλλοδαπούς επιβαίνοντες σε δυσχερή θέση, στη θαλάσσια περιοχή 56 ν.μ. νοτιοανατολικά των Καλών Λιμένων. Αμέσως, στην περιοχή μετέβη Περιπολικό σκάφος Λ.Σ.-ΕΛ.ΑΚΤ. το οποίο εντόπισε και περισυνέλεξε 46 αλλοδαπούς (όλοι άνδρες). Οι αλλοδαποί μεταφέρθηκαν στο λιμάνι της Ιεράπετρας και ακολούθως σε προσωρινό χώρο φύλαξης. Προανάκριση διενεργείται από το Λιμεναρχείο Ιεράπετρας.

*****
Τις μεσημβρινές ώρες χθες, ενημερώθηκε η Λιμενική Αρχή της Ιεράπετρας από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ., για παροχή συνδρομής σε λέμβο με αλλοδαπούς επιβαίνοντες σε δυσχερή θέση, στη θαλάσσια περιοχή 30 ν.μ. νότια της Ιεράπετρας. Άμεσα στην περιοχή κατέπλευσε ένα παραπλέον οχηματαγωγό πλοίο σημαίας Ιταλίας όπου εντόπισε και περισυνέλλεξε 35 αλλοδαπούς (όλοι άνδρες) και τους μετέφερε στο λιμάνι της Ιεράπετρας. Προανάκριση διενεργείται από το Λιμεναρχείο Ιεράπετρας.

*****
Τις βραδινές ώρες χθες, ενημερώθηκε η Λιμενική Αρχή της Νάξου από τον Πλοίαρχο του επιβατικού-οχηματαγωγού (Ε/Γ - Ο/Γ) «ΜΠΛΟΥ ΣΤΑΡ ΝΑΞΟΣ» Ν.Π. 11014, το οποίο εκτελούσε προγραμματισμένο δρομολόγιο από Κατάπολα προς Κουφονήσι- Σχοινούσα- Ηρακλειά -Νάξο- Πάρο- Πειραιά, για μία 95χρονη ημεδαπή επιβάτιδα, η οποία αντιμετώπισε δυσκολία στην αναπνοή με αποτέλεσμα να χάσει τις αισθήσεις της. Στην 95χρονη παρασχέθηκαν οι πρώτες βοήθειες και επιχειρήθηκε καρδιοαναπνευστική αναζωογόνηση με τη συνδρομή ιδιώτη ιατρού επιβάτη. Με τον κατάπλου του Ε/Γ-Ο/Γ στο λιμάνι της Νάξου η 95χρονη παρελήφθη από ασθενοφόρο όχημα του ΕΚΑΒ και διακομίστηκε, χωρίς τις αισθήσεις της, στο Γενικό Νοσοκομείο-Κέντρο Υγείας Νάξου, όπου διαπιστώθηκε ο θάνατός της Από το Λιμεναρχείο Νάξου που διενεργεί την προανάκριση, παραγγέλθηκε η διενέργεια νεκροψίας – νεκροτομής στην Ιατροδικαστική Υπηρεσία Πειραιά.
*****
Τις βραδινές ώρες χθες, στελέχη του Γραφείου Ασφάλειας της Λιμενικής Αρχής Ηγουμενίτσας, προέβησαν στη σύλληψη τεσσάρων (04) αλλοδαπών (υπήκοοι Αιγύπτου), ηλικίας 20, 15, 14 και 15 ετών, καθώς και ενός 44χρονου αλλοδαπού (υπηκόου Τουρκίας). Συγκεκριμένα, σε έλεγχο που πραγματοποιήθηκε στην πύλη εισόδου του λιμένα εξωτερικού Ηγουμενίτσας, συνελήφθη ο 44χρονος οδηγός φορτηγού (Φ/Γ) οχήματος με επικαθήμενο, ως ο διακινητής των ανωτέρω, καθώς διαπιστώθηκε ότι μετέφερε στο χώρο του φορτίου τους τέσσερις αλλοδαπούς, οι οποίοι στερούνταν νομίμων ταξιδιωτικών εγγράφων, με σκοπό να τους μεταφέρει παράνομα στο εξωτερικό. Από το Κεντρικό Λιμεναρχείο Ηγουμενίτσας που διενεργεί την προανάκριση, κατασχέθηκε το ανωτέρω Φ/Γ όχημα-επικαθήμενο.

